open-index/open-wikipedia-markdown huggingface dataset:
Μοναστήρι (αποσαφήνιση)

Η λέξη **μοναστήρι** μπορεί να αναφέρεται:

* στο μοναστήρι, θρησκευτικό χώρο που διαμένουν μοναχοί, η **μονή** 
* στο Μοναστήρι (Βόρεια Μακεδονία) ή Μπίτολα, πόλη της Βόρειας Μακεδονίας.
* στο Μοναστίρ (Τυνησία), πόλη της Τυνησίας.
* στην Ανατολική Ρωμυλία σημερινή Βουλγαρία.
* στο Μοναστήρι Σαρδηνίας χωριό της Ιταλίας κοντά στο Κάλιαρι της Σαρδηνίας. 

στα ελληνικά τοπωνύμια:
*Μοναστήρι Αχαΐας
*Μοναστήρι Ιωαννίνων
*Μοναστήρι Μεσσηνίας
*Μοναστήρι Ροδόπης
*Μοναστήρι Φθιώτιδας
*Μοναστήρι Φωκίδας

Κατηγορία:Αποσαφηνίσεις ελληνικών τοπωνυμίων
Βαϊλάτο του Γκέρνζι

Το **Βαϊλάτο του Γκέρνζι** (, ) είναι ένα σύμπλεγμα μικρών νησιών εξαρτώμενων από το Στέμμα που είναι αυτοδιοικούμενα και ανήκουν στη Βρετανική Κοινοπολιτεία. Τα νησιά κυβερνώνται από μικρά τοπικά συμβούλια στο κάθε νησί. Το σύμπλεγμα βρίσκεται στη θάλασσα της Μάγχης κοντά στις ακτές της Νορμανδίας. Πρωτεύουσα θεωρείται το Σεντ Πίτερ Πορτ. Ο πληθυσμός του νησιού (κατατάσσεται 209 στον κόσμο) είναι, σύμφωνα με εκτιμήσεις για τον Δεκέμβριο του 2023, 64.781 κάτοικοι. Το προσδόκιμο ζωής στο σύνολο του πληθυσμού ήταν σύμφωνα με εκτιμήσεις του 2022 τα 83,23 χρόνια (80,52 χρόνια οι άνδρες και 86,07 οι γυναίκες).

## Ετυμολογία
Το όνομα Γκέρνζι όπως και το γειτονικό Τζέρσεϊ έχει καταγωγή από την αρχαία σκανδιναβική. Το δεύτερο στοιχείο της κάθε λέξης το -εϊ στην αρχαία σκανδιναβική σημαίνει «νησί», ενώ το «Γκουέρν» είναι αβέβαιης προέλευσης.

## Ιστορία
Γύρω στο 6000 π.Χ. με την άνοδο της θάλασσας δημιουργήθηκε η θάλασσα της Μάγχης και χώρισε τα νορμανδικά ακρωτήρια από την ηπειρωτική Ευρώπη δημιουργώντας τα βαϊλάτα του Γκέρνζι και του Τζέρσεϊ. Έπειτα αγρότες της Νεολιθικής περιόδου έφτασαν στις ακτές του νησιού και έχτισαν τα Ντολμέν (μεγαλιθικοί τάφοι) και τα Μενίρ (μονολιθικές πέτρες) που υπάρχουν στο νησί μέχρι σήμερα.

## Πολιτική
Το Κοινοβούλιο αποτελείται από ένα σώμα (States of Deliberation, με 45 συνολικά μέλη) και τα μέλη του εκλέγονται κάθε 4 χρόνια από τον λαό. Σημειώνεται ότι το Άλντερνεϊ και το Σαρκ εκλέγουν δικά τους Κοινοβούλια. 
Από τις 5 Απριλίου του 2011 έως τον θάνατό του, τον Σεπτέμβριο του 2015, Αντικυβερνήτης και αντιπρόσωπος της Βασίλισσας Ελισάβετ Β΄ ήταν ο ανώτατος αξιωματικός της αεροπορίας, Πίτερ Γουόκερ. Από τις 15 Φεβρουαρίου 2022 αντικυβερνήτης είναι ο Ρίτσαρντ Κρίπγουελ. Ο Ρίτσαρντ ΜακΜαόν είναι επιστάτης (*Bailiff*  δηλ. βάιλος) από τις 11 Μαΐου 2020. Έπειτα από τη διεξαγωγή των εκλογών του 2012, ο Πίτερ Χάργουντ εξελέγη Επικεφαλής Υπουργός του Γκέρνζι (αρχηγός Κυβέρνησης) την 1η Μαΐου 2012. Μετά την παραίτησή του, το 2014, στη θέση του ανέλαβε ο Τζόναθαν Λε Τοκ. Από το 2016, η θέση του επικεφαλής υπουργού μετονομάστηκε σε Πρόεδρος της Επιτροπής Πολιτικής και Πόρων (President of the Policy and Resources Committee). Πρώτος πρόεδρος της επιτροπής ανέλαβε το 2016 ο Γκάβιν Σεν Πιέρ και από τις 13 Δεκεμβρίου 2023 στη θέση υπηρετεί ο **Λίντον Τροτ**, ο οποίος διορίστηκε στη θέση, έχοντας εκλεγεί από το νομοθετικό σώμα.

## Εκλογές

Δικαίωμα ψήφου δίνεται σε όσα άτομα είναι 16 ετών και πάνω.

## Παραπομπές


## Εξωτερικοί σύνδεσμοι

* States of Guernsey Ιστοσελίδα του Βαϊλάτου του Γκέρνζι.
* 


Κατηγορία:Εξαρτώμενα από το Στέμμα
Μιαούλης

Το όνομα **Μιαούλης** έφερε μεγάλη ιστορική οικογένεια της Ύδρας η οποία άλλαξε το αρχικό της όνομα Βώκος από τον γιο του Δημήτρη Βώκου και έλαβε το όνομα *Μιαούλης* από τον μεγάλο ναύαρχο του Αγώνα του 1821 Ανδρέα Μιαούλη. Η οικογένεια είχε καταγωγή από την ελληνόφωνη κωμόπολη Φύλλα Εύβοιας, κοντά στη Χαλκίδα. Εγκαταστάθηκε στην Ύδρα περι το 1668. Μέλη και απόγονοι της οικογένειας Μιαούλη ήταν οι:
[right|thumb|200px|Ο ναύαρχος [Ανδρέας Μιαούλης, ο "γενάρχης" των ΜιαούληδωνKarl Krazeisen, 1827]]

* Ανδρέας Μιαούλης, ναύαρχος του Αγώνα του 1821 και γενάρχης των Μιαούληδων
** Δημήτριος Α. Μιαούλης, αγωνιστής του 1821, πλοίαρχος και γιος του Ανδρέα
*** Ανδρέας Δ. Μιαούλης, αξιωματικός του Βασιλικού Ναυτικού και γιος του Δημητρίου
**** Ιωάννης Α. Μιαούλης, αξιωματικός του Βασιλικού Ναυτικού και γιος του Ανδρέα
*** Δημήτριος Μιαούλης, σύζυγος Πηνελόπης Ανάργυρου Πετράκη και γιος του Δημητρίου
*** Νικόλαος Δ. Μιαούλης, αξιωματικός του Βασιλικού Ναυτικού, πρόεδρος του ΝΑΤ και γιος του Δημητρίου
**** Αθανάσιος Ν. Μιαούλης, αξιωματικός του Βασιλικού Ναυτικού, βουλευτής, υπουργός, δήμαρχος Πειραιά και γιος του Νικολάου
*** Δημήτριος Δ. Μιαούλης, αξιωματικός του Βασιλικού Ναυτικού και γιος του Δημητρίου
**** Ανδρέας Μιαούλης, αξιωματικός του Βασιλικού Ναυτικού, βουλευτής, υπουργός και γιος του Δημητρίου
** Αντώνιος Μιαούλης, υπασπιστής του Όθωνα και γιος του Ανδρέα
*** Εμμανουήλ Α. Μιαούλης, αξιωματικός του Βασιλικού Ναυτικού και γιος του Αντωνίου
*** Ανδρέας Α. Μιαούλης, αξιωματικός του Βασιλικού Ναυτικού, σύζυγος Σταματίνας Δημητρίου Σαχίνη και γιος του Αντωνίου
**** Αντώνης Μιαούλης, γιος του Ανδρέα
** Ιωάννης Μιαούλης, αγωνιστής του 1821 και γιος του Ανδρέα
** Εμμανουήλ Μιαούλης, αξιωματικός του Βασιλικού Ναυτικού, σύζυγος της Ελένης Βατσαξή και γιος του Ανδρέα
*** Νικόλαος Βώκος - Μιαούλης, ζωγράφος και γιος του Εμμανουήλ
** Αθανάσιος Μιαούλης, υπασπιστής του Όθωνα, πρωθυπουργός, σύζυγος της Κονδύλως Γεωργίου Κουντουριώτη και γιος του Ανδρέα
** Νικόλαος Μιαούλης, αξιωματικός του Βασιλικού Ναυτικού, υπασπιστής του Όθωνα και γιος του Ανδρέα
*** Ειρήνη Μιαούλη, σύζυγος του Ιωάννη Πεσμαζόγλου και κόρη του Νικολάου
**** Γεώργιος Πεσμαζόγλου, διοικητής της Εθνικής Τράπεζας, βουλευτής, υπουργός, εκδότης και γιος της Ειρήνης
**** Στέφανος Πεσμαζόγλου, εκδότης, πρόεδρος του Εθνικού Ιδρύματος Ραδιοφωνίας και του Ε.Ο.Τ. και γιος της Ειρήνης
***** Γιάγκος Πεσμαζόγλου, πανεπιστημιακός, βουλευτής, οικονομολόγος, σύζυγος Μιράντας Οικονόμου και γιος του Στέφανου
****** Στέφανος Πεσμαζόγλου, καθηγητής πανεπιστημίου και γιος του Γιάγκου
****** Βασίλης Πεσμαζόγλου, καθηγητής πανεπιστημίου και γιος του Γιάγκου
**** Ανδρέας Πεσμαζόγλου, πλωτάρχης Βασιλικού Ναυτικού, πέθανε από οξεία νόσο και ήταν γιος της Ειρήνης
**** Αλεξάνδρα Πεσμαζόγλου, σύζυγος του Μιχαήλ Μελά και κόρη της Ειρήνης
***** Νάτα Μελά, γλύπτρια και κόρη της Αλεξάνδρα
** Μαρία Μιαούλη, σύζυγος σε α΄ γάμο του Θεόδωρου Γκίκα, σε β΄ γάμο του Λαζάρου Πινότση και κόρη του Ανδρέα

## Παραπομπές


## Πηγές

* "Νεώτερον Εγκυκλοπαιδικόν Λεξικόν Ηλίου" τομ. 13ος, σελ. 543-546.
Γκάγκρα

Η **Γκάγκρα** (ή **Τριγλίτη** στα ελληνικά, γεωργιανά: გაგრა· αμπχαζικά και ρωσικά: Гагра) είναι πόλη της δυτικής Γεωργίας, στην Αυτόνομη Δημοκρατία της Αμπχαζίας.

Η πόλη σήμερα έχει πληθυσμό 80.000 κατοίκων και καλύπτει έκταση 772,5 τετρ. χλμ. Η πόλη προστατεύεται από τους βόρειους ανέμους χάρη στην παρουσία ψηλών βουνών, σε μερικά από τα οποία το χιόνι λιώνει μόνο κατά τον Ιούλιο. Ιστορικά, ανάμεσα στους δύο ποταμούς της περιοχής, τον Μπζίπι και τον Ψου τοποθετείται η αρχαία Κολχίδα.

## Ιστορία
Η πόλη ιδρύθηκε ως ελληνική αποικία στο βασίλειο της Κολχίδας, με το όνομα **Τριγλίτη**, κατοικημένη από Έλληνες. Η Κολχίδα ήρθε υπό τον έλεγχο του βασιλείου του Πόντου τον 1ο αιώνα π.Χ., προτού απορροφηθεί από τη Ρωμαϊκή Αυτοκρατορία, η οποία μετονόμασε την πόλη ως *Νίτικα*. Η γεωγραφική της θέση οδήγησε τους Ρωμαίους να οχυρώσουν την πόλη, η οποία δεχόταν επανειλημμένα επιθέσεις από τους Γότθους και άλλους εισβολείς. Μετά την πτώση της Ρώμης, ο διάδοχός της, η Βυζαντινή Αυτοκρατορία, πήρε τον έλεγχο της πόλης και ολόκληρης της Κολχίδας. Έγινε ένας σημαντικός εμπορικός οικισμός, στον οποίο κυριαρχούσαν Γενουάτες και Βενετοί έμποροι, οι οποίοι διαπραγματεύονταν τις κύριες εξαγωγές της πόλης - ξύλο, μέλι, κερί και σκλάβοι. Το όνομα «Γκάγκρα» εμφανίστηκε για πρώτη φορά σε χάρτη το 1308, σε χάρτη δηλαδή του Καυκάσου που φτιάχτηκε από τον ιταλό Πιέτρο Βισκόντι, και βρίσκεται τώρα στη Βιβλιοθήκη του Αγίου Μάρκου στη Βενετία.

## Εξωτερικοί σύνδεσμοι
* 

Κατηγορία:Αμπχαζία
Κατηγορία:Πόλεις της Γεωργίας
Αντώνιος Κριεζής

Ο **Αντώνιος Κριεζής** (1796 - 1 Απριλίου 1865) ήταν Έλληνας αγωνιστής κατά την Ελληνική Επανάσταση του 1821, Ναύαρχος και αργότερα δύο φορές πρωθυπουργός της Ελλάδας.

## Βιογραφία
Προερχόταν από οικογένεια της Ύδρας και γεννήθηκε στην Τροιζήνα το 1796. Στα 15 του αιχμαλωτίστηκε μαζί με τον αδερφό του Ιωάννη από Αλγερινούς πειρατές, έγινε σκλάβος για τρία χρόνια και κατόπιν επέστρεψε στην Ύδρα. 

Μετά το ξέσπασμα την Επανάστασης του 1821 και με προτροπή του Λάζαρου Κουντουριώτη εκτόπισε τον Αντώνιο Οικονόμου στο Κρανίδι, επειδή είχε καταλάβει την εξουσία πραξικοπηματικά. Πήρε μέρος στις ναυτικές επιχειρήσεις στη Σάμο (Ιούλιος 1821) και στη ναυμαχία των Σπετσών (8 Σεπτεμβρίου 1822). Συμμετείχε το 1825 μαζί με τον Κανάρη στο εγχείρημα για την πυρπόληση του αιγυπτιακού στόλου μέσα στο λιμάνι της Αλεξάνδρειας. 

Το 1828 ο Καποδίστριας τον διόρισε μοίραρχο του στόλου και το 1829 συνετέλεσε στην παράδοση των Τούρκων της Βόνιτσας. 

Επί Όθωνος προβιβάστηκε σε αντιναύαρχο (ο πρώτος του ελληνικού ναυτικού με αυτό το βαθμό) και ονομάστηκε Αυλάρχης. Το 1836 έγινε υπουργός των Ναυτικών στην Κυβέρνηση Άρμανσπεργκ. Χρημάτισε επίσης υπουργός επί των Ναυτικών στη βραχύβια Κυβέρνηση Αλέξανδρου Μαυροκορδάτου του 1841. Στις 12 Δεκεμβρίου 1849 διαδέχτηκε τον Κανάρη στην πρωθυπουργία, έως τις 16 Μαΐου 1854, σχηματίζοντας την Κυβέρνηση Κριεζή του 1849. 

Επί βασιλιά Γεωργίου Α΄ ονομάστηκε επίτιμος υπασπιστής, σύμβουλος επί Ναυτικών Θεμάτων και υποναύαρχος (ήταν ο πρώτος στην Ελλάδα που έφτασε μέχρι αυτό το βαθμό).

Πέθανε στην Αθήνα την 1η Απριλίου 1865. Ήταν παντρεμένος με την Κυριακούλα Βούλγαρη, κόρη του Γεωργίου Βούλγαρη.

## Οικογένεια
Ήταν παντρεμένος με την Κυριακούλα Βούλγαρη κόρη του Γεωργίου Βούλγαρη. 
Ο μεγαλύτερος γιος του, Δημήτριος Α. Κριεζής, έγινε αξιωματικός του ναυτικού και υπηρέτησε ως υπασπιστής του βασιλιά Γεωργίου Α' της Ελλάδας και υπουργός Ναυτικών Υποθέσεων, ενώ ο μικρότερος γιος του Επαμεινώνδας Κριεζής έγινε επίσης αξιωματικός του ναυτικού και πολιτικός.

## Παραπομπές


Κατηγορία:Αγωνιστές του 1821
Κατηγορία:Πρωθυπουργοί της Ελλάδας
Κατηγορία:Έλληνες αξιωματικοί του Πολεμικού Ναυτικού
Κατηγορία:Έλληνες υπουργοί Ναυτικών
Αντωνιος
Κατηγορία:Αρβανίτες
Τόμας Μπούλφιντς

Ο **Τόμας Μπούλφιντς**, (*Thomas Bulfinch*) (15 Ιουλίου, 1796 - 27 Μαΐου, 1867), ήταν αμερικανός συγγραφέας. 

Γεννήθηκε στο Νιούτον της Μασσαχουσέτης σε μορφωμένη αλλά όχι εύπορη οικογένεια. Ο πατέρας του ήταν ο Τσαρλς Μπούλφιντς ο αρχιτέκτων του πολιτειακού μεγάρου της Μασσαχουσέτης στη Βοστώνη και τμημάτων του Καπιτωλίου της μητροπολιτικής Ουάσινγκτον.  

Ο Τόμας Μπούφιντς έγινε ευρύτερα γνωστός για την αναδιοργάνωση των Ψαλμών, έτσι ώστε να αναδεικνύουν την εβραϊκή ιστορία. Παγκόσμια γνωστός έγινε ως συγγραφέας του έργου *Η εποχή του μύθου*, που πρωτοδημοσιεύθηκε το 1855, και έμεινε γνωστό από τότε ως Μυθολογία του Μπούλφιντς. Το έργο χωρίζεται σε τρία μέρη:
 
*Η εποχή του μύθου ή *Ιστορίες Θεών και Ηρώων*. 
*Η εποχή της Ιπποσύνης, *Θρύλοι του Βασιλιά [[Αρθούρος|Αρθούρου]]*.
*Θρύλοι του Καρλομάγνου, ή *Μυθιστορία του Μεσαίωνα*.

## Παραπομπές


## Εξωτερικοί σύνδεσμοι
* 
*Πλήρες κείμενο της Μυθολογίας του Μπούλφιντς, (αγγλ.)
*Η εποχή της Ιπποσύνης, (αγγλ.)
*Η Εποχή του Μύθου, (αγγλ.)
*Θρύλοι του Καρλομάγνου, (αγγλ.)

Κατηγορία:Αμερικανοί συγγραφείς
Κατηγορία:Αμερικανοί μυθογράφοι
Τζέιμς Φρέιζερ

Ο **σερ Τζέιμς Τζωρτζ Φρέιζερ** (*James George Frazer*, 1 Ιανουαρίου 1854 - 7 Μαΐου 1941), Μέλος της Βασιλικής Εταιρείας, Μέλος της Βασιλικής Εταιρείας του Εδιμβούργου, Μέλος της Βασιλικής Ακαδημίας, Μέλος του Τάγματος της Αξίας ήταν σκωτσέζος ανθρωπολόγος και συγγραφέας πολλών έργων, που έγινε γνωστός κυρίως για το δωδεκάτομο έργο του **The Golden Bough** (Ο χρυσός κλώνος, 1890-1915), στον οποίο ανάμεσα σε άλλα οφείλονται και οι όροι «συμπαθητική μαγεία» και «τοτεμισμός».

Παρακολούθησε το πανεπιστήμιο της Γλασκώβης και το πανεπιστήμιο του Καίμπριτζ. Εκλέχθηκε καθηγητής του κολεγίου Τρίνιτυ το 1879 και παρέμεινε σε αυτή τη θέση μέχρι τον άτυχο θάνατό του το 1941. Έγινε καθηγητής της Κοινωνικής Ανθρωπολογίας στο πανεπιστήμιο του Λίβερπουλ, το 1907, όπου συνέχισε να διδάσκει μέχρι το 1922.

Το έργο του Φρέιζερ κάλυψε ένα ευρύ πεδίο ανθρωπολογικής έρευνας, αν και αφιερώθηκε στη μελέτη του μύθου και της θρησκείας. Ήταν ο πρώτος που υπέθεσε ότι υπάρχει σχέση μεταξύ των μύθων και των τελετουργιών, γεγονός που στοιχειοθέτησε τη θέση του μύθου στην κοινωνική τάξη. Η θεωρία του επεκτάθηκε, προκειμένου να ερμηνεύσει το νόημα των μύθων στις εγγράμματες κοινωνίες. Το έργο του άσκησε σημαντική επίδραση στις νεότερες γενιές ανθρωπολόγων του Καίμπριτζ και κυρίως στην Τζέιν Έλεν Χάρισον (Jane Ellen Harrison) και εν γένει στη σκέψη του 20ου αιώνα για τις πρωτόγονες κοινωνίες.

Το μεγαλύτερο έργο του υπήρξε *Ο Χρυσός Κλώνος* (1890), (ελληνικός τίτλος εκδ. Εκάτη) μια μελέτη των αρχαίων λατρειών, τελετουργιών και μύθων και των παραλληλισμών τους στον πρώιμο Χριστιανισμό. Για τα επόμενα 25 χρόνια το επέκτεινε διαρκώς και η πλήρης έκδοση έφθασε τους 12 τόμους καταγραμμένης έρευνας λατρειών, μύθων και τελετουργιών και η επίδρασή τους στην ανάπτυξη της θρησκείας. Το συγκεκριμένο βιβλίο καθιέρωσε τον Φρέιζερ ως επιφανή ακαδημαϊκό.

## Σημαντικότερα έργα
* *The Golden Bough* (1890) - (*Ο Χρυσός Κλώνος*, Εκάτη, Αθήνα) 
* *Totemism and Exogamy* (1910) - (Τοτεμισμός και Εξωγαμία)
* *Man, God and Immortality* (1927) - (Άνθρωπος, Θεός και Αθανασία)
* *Creation and Evolution in Primitive Cosmogonies* (1935) - (Δημιουργία και Εξέλιξη στις Πρωτόγονες Κοσμογονίες)

## Παραπομπές


## Βιβλιογραφία
* Phillips, Robert S., *Funk & Wagnalls New Encyclopedia*, Funk & Wagnalls, Inc.United States, 1983, Vol 11, p.&nbsp;27.
* *Microsoft Bookshelf* 1998 Edition

## Εξωτερικοί σύνδεσμοι
* Biographies @ www.biography.com
* Trinity College Library
*  - *Το Χρυσό Κλαδί* (στα αγγλικά)

Κατηγορία:Βρετανοί ανθρωπολόγοι
Κατηγορία:Βρετανοί συγγραφείς
Κατηγορία:Βρετανοί θεολόγοι
Κατηγορία:Συγκριτική μυθολογία
Κατηγορία:Σκωτσέζοι
Κατηγορία:Πανεπιστήμιο Λίβερπουλ
Ίκαρος

Στην ελληνική μυθολογία με το όνομα **Ίκαρος** είναι κυρίως γνωστός ο γιος του εξόριστου στην Κρήτη Αθηναίου Δαίδαλου. Μαζί με τον πατέρα του έμεινε στην αυλή του Μίνωα, ο οποίος είχε αναθέσει στον επιδέξιο και πολύτεχνο Δαίδαλο να κατασκευάσει το Λαβύρινθο, για να φυλακίσει μέσα σ` αυτόν το Μινώταυρο. Ύστερα από λίγο όμως ο Δαίδαλος έπεσε στη δυσμένεια του βασιλιά, που φυλάκισε και τον κατασκευαστή του Λαβύρινθου μέσα στο κατασκεύασμά του. Κατόρθωσε όμως να αποδράσει, βάζοντας σε ενέργεια την ευφυΐα του. Κατασκεύασε φτερά για τον εαυτό του και για τον Ίκαρο, με τα οποία οι δύο άνδρες πέταξαν στον ουρανό και απομακρύνθηκαν από την Κρήτη. Ο Δαίδαλος έφτασε στον Καμικό της Σικελίας, όπου κατοικούσε ο βασιλιάς Κώκαλος. Ο Ίκαρος παρά τις συμβουλές και οδηγίες του πατέρα του, ο οποίος του έλεγε να μη πλησιάζει κοντά στον ήλιο πέταξε σε μεγάλο ύψος.Έτσι τα κέρινα φτερά του έλιωσαν από την ηλιακή θερμότητα και έπεσε στη θάλασσα, η οποία από τότε ονομάζεται Ικάριο Πέλαγος. Η πτώση αυτή θυμίζει τις πτώσεις του Φαέθοντα και ιδίως του Βελλερoφόντη, ο οποίος, όπως και ο Ίκαρος, ήταν ήρωας φτερωτός.

## Γενεαλογία

## Παραπομπές


## Εξωτερικοί σύνδεσμοι
* 
* 

Κατηγορία:Πρόσωπα της ελληνικής μυθολογίας
Κατηγορία:Μύθοι της ελληνικής μυθολογίας
Κατηγορία:Μυθολογία της αρχαίας Κρήτης
Τριστάν Τζαρά

Ο **Τριστάν Τζαρά** (*Tristan Tzara*, πραγματικό όνομα *Sami Rosenstock*, Moineşti, 16 Απριλίου 1896 - Παρίσι, 25 Δεκεμβρίου 1963) ήταν Ρουμάνος/Γάλλος ποιητής, ιδρυτής του κινήματος του Ντανταϊσμού, ενός ρεύματος με κύριο στόχο την αισθητική πρόκληση και την αποδόμηση της γλώσσας.

## Βιογραφία
Ο Τζαρά γεννήθηκε στη Ρουμανία σε μiα εβραϊκή οικογένεια αλλά έζησε και έδρασε κυρίως στο Παρίσι. Στα τέλη του 1929 εγκατέλειψε τον Ντανταϊσμό και μεταπήδησε στην ομάδα των υπερρεαλιστών. Προσπάθεια του ήταν να συνενώσει τον υπερρεαλισμό με τον Μαρξισμό.

Στη διάρκεια του Δεύτερου Παγκόσμιου Πολέμου έλαβε μέρος στην Γαλλική αντίσταση ενώ το 1947 προσχώρησε και στο Κομμουνιστικό κόμμα.

Πέθανε στο Παρίσι το 1963.

## Εργογραφία

* *Τα Μανιφέστα του Ντανταϊσμού*
* *L' Homme Approximatif* (1931)
* *Parleur Seul* (1950)
* *Vingt-cinq Poemes* (25 Ποιήματα)

## Δείτε επίσης

* Υπερρεαλισμός
* Ντανταϊσμός

## Παραπομπές


## Εξωτερικοί σύνδεσμοι

* http://sdrc.lib.uiowa.edu/dada/Vingt_cinq/index.htm Τα 25 Ποιήματα σε εικονογράφηση του Ζαν Αρπ.

Κατηγορία:Γάλλοι δοκιμιογράφοι
Κατηγορία:Γάλλοι ποιητές
Κατηγορία:Εβραίοι ποιητές
Κατηγορία:Γαλλοεβραίοι
Κατηγορία:Υπερρεαλισμός
Κατηγορία:Ντανταϊσμός
Κατηγορία:Μηδενιστές
Κατηγορία:Γάλλοι αντιστασιακοί
Κατηγορία:Ρουμάνοι σκηνοθέτες κινηματογράφου
Κατηγορία:Γάλλοι σκηνοθέτες κινηματογράφου
Κατηγορία:Ρουμάνοι κομμουνιστές
Κατηγορία:Ενταφιασμοί στο Κοιμητήριο του Μονπαρνάς
Γκοριτσά Λακωνίας

Η **Γκοριτσά** είναι οικισμός της Πελοποννήσου στην Περιφερειακή Ενότητα Λακωνίας.

## Γενικά στοιχεία
Η Γκοριτσά βρίσκεται στις δυτικές παρυφές του Πάρνωνα σε υψόμετρο 340 μέτρα ενώ στα νότια του χωριού ρέει ο Ευρώτας. Αναφέρεται επίσημα, μετά την Επανάσταση του 1821, το 1835 να προσαρτάται στον τότε δήμο Θεραπνών. Το 1912 ορίστηκε έδρα της ομώνυμης νεοϊδρυθείσας κοινότητας και το 1997 μέχρι το 2010 πρόγραμμα Καποδίστριας) ήταν έδρα του δήμου Θεραπνών.

Σύμφωνα με το πρόγραμμα «Καλλικράτης» και την τροποποίησή του Κλεισθένης Ι, μαζί με τον οικισμό Πολύδροσο, αποτελούν την κοινότητα Γκοριτσάς που υπάγεται στη Δημοτική Ενότητα Θεραπνών του Δήμου Σπάρτης και σύμφωνα με την απογραφή 2021 απογράφησαν 468 κάτοικοι ενώ με αυτήν του 2011 είχε 589 κατοίκους.

## Δημογραφική εξέλιξη

## Παραπομπές


Κατηγορία:Χωριά της περιφερειακής ενότητας Λακωνίας
Κατηγορία:Δήμος Σπάρτης
Πολεμικές τέχνες

right|thumb|Η καρατέκα Mirna Šenjug κατά την εκτέλεση μιας kata
Οι **πολεμικές τέχνες** είναι μέθοδοι αυτοάμυνας και επιβολής επί του αντιπάλου, χρησιμοποιώντας το σώμα μας ή και όπλα, όπως ξίφος, τόξο, δόρυ ή ακόμα και ένα απλό ξύλο. Ευδοκίμησαν ιδιαίτερα στην περιοχή της Νοτιοανατολικής Ασίας, αν και υπάρχουν τέχνες ινδικής, ή και γαλλικής καταγωγής, όπως το Σαβάτε. Σημαντική παράδοση στις πολεμικές τέχνες έχουν και οι Έλληνες με το παγκράτιο ή πάμμαχον, την πάλη και την πυγμαχία. Ένα από τα πιο δημοφιλή σήμερα μαχητικά αθλήματα και πολεμικές τέχνες που θεωρείται και εξαιρετική αυτοάμυνα είναι το μουάι τάι που είναι το παραδοσιακό άθλημα της Ταϊλάνδης. Παρόμοια αθλήματα με το μουάι τάι ή αλλιώς τάι μπόξινγκ, το Σάντα από την Κίνα και το Σαβάτε από τη Γαλλία. Σημαντικό μέσο για την διάδοση των πολεμικών τεχνών υπήρξε και ο κινηματογράφος ο οποίος μέσα από μια πληθώρα κινηματογραφικών αστέρων όπως ο Μπρους Λι, ο Τσακ Νόρις, ο Τζάκι Τσαν, ο Ζαν Κλοντ Βαν Νταμ, ο Τζετ Λι, ο Στίβεν Σιγκάλ, ο Ντολφ Λούντγκρεν, ο Σάμμο Χανγκ και ο Μαρκ Ντακάσκος, κατόρθωσε να συναρπάσει το κοινό με τις εντυπωσιακές τεχνικές που χρησιμοποιούσαν. 

Οι σημαντικότερες χώρες προέλευσης τους είναι:

* Κίνα (Κουνγκ Φου, τάι τσι τσουάν, τσι κουνγκ, Σάντα, drunken boxing)
* Ιαπωνία (καράτε, ζίου ζίτσου, Ιάιντο, αϊκίντο, κινομίτσι, κένπο ή κέμπο, τζούντο, μπουσίντο, νιντζούτσου)
* Κορέα (τάε κβον ντο, τανγκ σου ντο, χαπκίντο, χουάλ μου ντο)
* Οι χώρες της Ινδοκίνας και της Μαλαισίας (Εσκρίμα, Σιλάτ)
* Σιγκαπούρη (τσαπ κουν ντο)
* Ταϊλάνδη (μουάι τάι)
* Ελλάδα (παγκράτιο, πυγμαχία, πάλη, ελληνορωμαϊκή πάλη, πανόνειαν μάχη)
* Βραζιλία (καποέιρα, βραζιλιάνικο ζίου ζίτσου)
* Αμερική (τζιτ κουν ντο)
* Ρωσία (Σάμπο)
* Γαλλία (Σαβάτε)
* Ισραήλ (κραβ μαγκά)
* Αγγλία (Μπόξ)
* Χώρες της Αφρικής (Dambe ή Kokawa, Engolo, Instunka, Tahtib, Nuba).

## Μεικτές πολεμικές τέχνες

Στην οικογένεια των πολεμικών τεχνών ανήκουν και οι μεικτές πολεμικές τέχνες (Mixed Martial Arts - MMA). Οι μεικτές πολεμικές τέχνες είναι ένα μαχητικό άθλημα **πλήρους επαφής** **(full contact)** που επιτρέπει τη χρήση τόσο των χτυπημάτων όσο και των λαβών, είτε από όρθια θέση είτε από το έδαφος. Συμπεριλαμβάνει πολλά μαχητικά αθλήματα και πολεμικές τέχνες όπως την πυγμαχία, την πάλη, το μουάι τάι, το βραζιλιάνικο ζίου ζίτσου, το κικ μπόξινγκ, το τάε κβον ντο, το καράτε, το τζούντο και άλλα. Το 1993 ιδρύθηκε στις Ηνωμένες Πολιτείες Αμερικής το λεγόμενο UFC (Ultimate Fighting Championship) όπου αυτό είναι το επαγγελματικό πρωτάθλημα για τους αθλητές του MMA. Είναι ένα επίπεδο πιο ψηλό από το κλασικό MMA και είναι πιο επικίνδυνο και βάναυσο.

## Εξωτερικοί σύνδεσμοι
* Πανελλήνιος Οδηγός Πολεμικών Τεχνών
CY

Η συντομογραφία λατινικών χαρακτήρων **CY** μπορεί να αναφέρεται:

*Στην Κύπρο, κωδικό χώρας κατά ISO 3166-2
*Ως .cy στον top-level domain κωδικό για την Κύπρο στο διαδίκτυο.
*Στις Κυπριακές Αερογραμμές, κατά IATA.
*Στην Ουαλική γλώσσα κατά ISO 639-2
Χάινριχ Τσίμερ

Ο **Χάινριχ Τσίμερ** (γερμανικά: *Heinrich Zimmer*, 6 Δεκεμβρίου 1890 - 20 Μαρτίου 1943) ήταν Γερμανός ινδολόγος και ιστορικός της Ν. Ασίας και της τέχνης. Γεννήθηκε στο Γκράιφσβαλντ της Γερμανίας.

## Βιογραφία
Ο Τσίμερ ξεκίνησε την καριέρα του μελετώντας σανσκριτική γλωσσολογία στο πανεπιστήμιο του Βερολίνου, από όπου αποφοίτησε το 1913. Ανάμεσα στο 1920-24 έγινε λέκτορας στο πανεπιστήμιο Ernst-Moritz-Arndt του Γκρίφσβαντ και κατόπιν μετακόμισε στη Χαϊδελβέργη, για να αναλάβει την έδρα της ινδικής φιλολογίας. Το 1938 διώχθηκε από τους Ναζί και μετανάστευσε στο Λονδίνο, όπου δίδαξε στο κολέγιο Μπάλιολ, της Οξφόρδης. Το 1942 έφυγε για τη Νέα Υόρκη για να διδάξει ως λέκτορας της φιλοσοφίας στο Πανεπιστήμιο Κολούμπια (Columbia). Πέθανε ξαφνικά τον επόμενο χρόνο, αφήνοντας πίσω του σημαντικό αδημοσίευτο υλικό που επιμελήθηκε ο μαθητής του Τζόζεφ Κάμπελ.

## Μέθοδος
Η μέθοδος του Τσίμερ ήταν να εξετάζει θρησκευτικές εικόνες, χρησιμοποιώντας το ιερό τους νόημα ως κλειδί για την ψυχική μεταμόρφωση του ανθρώπου. Φυσικά μια τέτοια προσέγγιση της θρησκευτικής τέχνης -μέσω της ινδικής φιλοσοφίας και της ιστορίας των θρησκειών- απείχε μακράν της παραδοσιακής ερμηνείας των συγχρόνων του ακαδημαϊκών, γεγονός που ξεσήκωσε αρκετές αντιδράσεις. Ωστόσο, η βαθιά γνώση της ινδουϊστικής μυθολογίας και φιλοσοφίας τον βοήθησε να εμβαθύνει τόσο στην τέχνη, ώστε να εξαναγκάσει τους αντιπάλους του να υποκλιθούν στην πρωτοπορία του αφενός, αλλά και να τον βοηθήσουν να συνδεθεί με άλλους πρωτοπόρους της εποχής του, όπως ο Καρλ Γκούσταβ Γιουνγκ. Ο Τζόζεφ Κάμπελ εξέδωσε ένα μεγάλο μέρος του αδημοσίευτου υλικού του Τσίμερ μετά το θάνατό του. Θεωρείται από φίλους και αντιπάλους ως ο άνθρωπος που έκανε γνωστή την τέχνη της Ν. Ασίας στη Δύση.

## Έργα
**The King and the Corpse: Tales of the Soul's Conquest of Evil* (εκδ) Τζόζεφ Κάμπελ.
**Philosophies of India*. (εκδ) Τζόζεφ Κάμπελ.
**Myths and Symbols in Indian Art and Civilization* (εκδ) Τζόζεφ Κάμπελ (1946)
**The Art of Indian Asia, its Mythology and Transformations* (ολοκλήρωση και έκδοση) Τζόζεφ Κάμπελ, (1955).
**Heinrich Zimmer : Coming Into His Own* (εκδ) Margaret Η Case.  
**Kunstform und Yoga im Indischen Kultbild* (*Καλλιτεχνικές Μορφές και Γιόγκα iστις Ιερές Εικόνες της Ινδίας*) (1926)

## Παραπομπές



Κατηγορία:Γερμανοί ινδολόγοι
Κατηγορία:Γερμανοί συγγραφείς
Κατηγορία:Γερμανοί γλωσσολόγοι
Ηράκλεια (αποσαφήνιση)

Με τον γενικό όρο **Ηράκλεια** είναι πολύ φυσικό να φέρονται στην ελληνική γραμματεία πλείστα λήμματα καταγόμενα κυρίως από τον Ηρακλή της Ελληνικής Μυθολογίας και συγκεκριμένα:

## Αρχαίες πόλεις
* Ερκολάνο ή αλλιώς Ηράκλεια ή Ηράκλειον Καμπανίας, αρχαία πόλη της Καμπανίας στη Μεγάλη Ελλάδα (Νότια Ιταλία)
* Ηράκλεια η Μηδική: Αρχαία ελληνική πόλη στη Μηδία του δυτικού Ιράν.
* Ηράκλεια επί Λάτμον: Αρχαία ελληνική πόλη της Καρίας (Μικρά Ασία).
* Ηράκλεια η Αθαμανική: Αρχαία ελληνική πόλη στην Αθαμανία της Ηπείρου.
* Ηράκλεια η Ηλειακή: Αρχαία πόλη της Ηλείας.
* Ηράκλεια η Λευκανική: Αρχαία ελληνική πόλη της Κάτω Ιταλίας (Μεγάλη Ελλάδα).
* Ηράκλεια η Μινώα: Αρχαιότατη ελληνική πόλη της Σικελίας.
* Ηράκλεια η Ποντική: Αρχαία ελληνική πόλη στις ακτές της Βιθυνίας στη Μικρά Ασία (σημερινή τουρκική Ζονγκουλντάγκ).
* Ηράκλεια η Σαλβάκη: Αρχαία πόλη στα παράλια της Καρίας (Μικρά Ασία).
* Ηράκλεια η Σιντική: Αρχαία πόλη της Μακεδονίας.
* Ηράκλεια η Σιπύλου: Αρχαία πόλη ανεξακρίβωτης θέσης στη Μικρά Ασία.
* Ηράκλεια η Συριακή: Αρχαία ελληνική πόλη στη Συρία.
* Ηράκλεια η Τραχινία: Μετονομασία της Τραχίνος στη Φθιώτιδα.
* Ηράκλεια η Ταυρική: Αρχαία ελληνική πόλη της Κριμαίας.
* Ηράκλεια Γαλατίας: Αρχαία ελληνική πόλη της Γαλατίας (στη Γαλλία).
* Ηράκλεια Θράκης: Αρχαία πόλη της Προποντίδας στην Ανατολική Θράκη, η οποία αρχικά ονομαζόταν Πέρινθος.
* Ηράκλεια Λυγκηστίς: Αρχαία πόλη της Μακεδονίας στη θέση όπου σήμερα βρίσκεται η πόλη Μοναστήρι/Bitola).
* Ηράκλεια Μεσοποταμίας: Αρχαία ελληνική πόλη στη Μεσοποταμία.
* Ηράκλεια Μυτιληναίων: Αρχαία πόλη στη Τρωαδική ακτή (Μικρά Ασία).
* Ηράκλεια - Γκόρσιουμ: Αρχαία ρωμαϊκή πόλη της κεντρικής Ουγγαρίας.

## Σύγχρονοι οικισμοί - τοποθεσίες
* Ηράκλεια Άρτας: Παλαιός δήμος της Άρτας.
* Ηράκλεια Ηλείας: Χωριό του Νομού Ηλείας.
* Ηράκλεια πηγή: Ιαματικές πηγές της Ηλείας.
* Ηράκλεια Σερρών: Κωμόπολη του Νομού Σερρών.
* Ηράκλεια Τραχινίας: Χωριό της Φθιώτιδας.
* Νέα Ηράκλεια Χαλκιδικής: Χωριό στο Νομό Χαλκιδικής.
* Ηράκλεια (νησίδα): Νησίδα των Κυκλάδων.
* Ηράκλεια Τραπεζούντας: Δήμος και περιφέρεια της επαρχίας Τραπεζούντας στην Τουρκία.

## Άλλες χρήσεις
* Ηράκλεια λίθος: Αρχαία ελληνική ονομασία μαγνητικής λίθου.
* Ηράκλεια νόσος: Αρχαία ελληνική ονομασία νόσου.
* Ηράκλεια οδός: Τρεις αρχαίες ρωμαϊκές οδοί.
* Ηράκλεια (εορτή): (Τα), Αρχαία ελληνική εορτή.
* Ηράκλεια (φυτό): Ονομασία φυτού.
* Μητρόπολη Ηρακλείας: Μητρόπολη της Ανατολικής Θράκης

Κατηγορία:Αποσαφηνίσεις ελληνικών τοπωνυμίων
Έβρος

Το όνομα **Έβρος** μπορεί να αναφέρεται:

## Γεωγραφία
σε δύο ποταμούς της Ευρώπης:
* στον ποταμό Έβρο,  που διασχίζει τη Θράκη και εκβάλλει στο βόρειο Αιγαίο πέλαγος.
* στον ποταμό Έβρο της Ισπανίας, που διασχίζει την Ιβηρική χερσόνησο και εκβάλλει στην Μεσόγειο θάλασσα.

* Από τον πρώτο έχει πάρει την ονομασία του ο Νομός Έβρου.

## Μυθολογία
*στον Έβρο, μυθολογικό πρόσωπο, γιό του Κάσσανδρου, βασιλιά της Θράκης.
Κεμάλ Μπουρκάι

Ο **Κεμάλ Μπουρκάι** (*Kemal Burkay*, γενν. 1937) είναι Κούρδος συγγραφέας και πολιτικός.

## Βιογραφία
Γεννήθηκε στο χωριό Ντιρμπάν του Τούντζελι. Αποφοίτησε από τη Νομική Σχολή της Άγκυρας το 1960 και άσκησε το επάγγελμα του δικηγόρου στην περίοδο 1971-1974. Το 1971 συνελήφθη μετά την επιβολή του στρατιωτικού νόμου της 12ης Μαρτίου και φυλακίστηκε για ένα χρόνο από το στρατοδικείο του Ντιγιαρμπακίρ.

Το 1974 ίδρυσε με μερικούς φίλους του το P.S.K., το Σοσιαλιστικό Κόμμα του Κουρδιστάν. Κατέφυγε στο εξωτερικό το 1980, όταν διέταξαν τη σύλληψή του οι τουρκικές αρχές. Επειδή τον ίδιο χρόνο η χούντα του αφαίρεσε την τουρκική υπηκοότητα, ζήτησε πολιτικό άσυλο στη Σουηδία, όπου και παραμένει. 

Είναι ο συγγραφέας του βιβλίου *Οι Κούρδοι και το Κουρδιστάν*,  καθώς και ποιητικών συλλογών, (Pangalar), διηγημάτων, μυθιστορημάτων και πολιτικών δοκιμίων, όπως *Το εθνικό πρόβλημα και η φεουδαρχία στο Κουρδιστάν* κ.ά.  

Στο βιβλίο του **Οι Κούρδοι και το Κουρδιστάν**, - (Kürtler ve Kürdistan) *(μτφ. και επιμέλεια Τζεμίλ Τουράν για τις εκδ. "Παπαζήση" 1999)*, εξιστορεί την ιστορία του Κουρδικού λαού και της γης του, από την αρχαιότητα μέχρι και τον Α΄ Παγκόσμιο πόλεμο.

Κατηγορία:Κούρδοι συγγραφείς
Κατηγορία:Κούρδοι λογοτέχνες
Κατηγορία:Κούρδοι ποιητές
Κατηγορία:Κούρδοι μυθιστοριογράφοι
Κατηγορία:Κούρδοι δοκιμιογράφοι
Κατηγορία:Κούρδοι πολιτικοί
Κατηγορία:Εξόριστοι πολιτικοί
Βυρώνεια Σερρών

Η **Βυρώνεια** (παλαιότερο όνομα **Χατζή-Μπεϊλίκ**) είναι οικισμός των Σερρών στην κοινότητα** **Βυρωνείας του δήμου Σιντικής. Βρίσκεται ανάμεσα στη λίμνη Κερκίνη (από την οποία απέχει 5 χιλιόμετρα) και τα Ελληνοβουλγαρικά σύνορα σε υψόμετρο 52 μέτρα..

Το χωριό σύμφωνα με την απογραφή του 2021 έχει πληθυσμό 574 κατοίκων. Η κοινότητα Βυρωνείας, που είχε πληθυσμό 1.127 κατοίκων κατά την απογραφή του 2001, περιλαμβάνει την Βυρώνεια (905 κάτοικοι), την Άνω Βυρώνεια (75 κάτοικοι) και το Ομαλό (147 κάτοικοι).

## Ιστορία
Στο Χατζή-Μπεϊλίκ βρισκόταν το στρατηγείο του βασιλιά Κωνσταντίνου Α' κατά τον Β' Βαλκανικό Πόλεμο. Εδώ μαζί με τον πρωθυπουργό Ελευθέριο Βενιζέλο δέχτηκε την 1 Ιουλίου 1913 την αντιπροσωπεία της Βουλγαρίας για να υπογραφεί η συνθήκη ανακωχής μετά την νίκη της Ελλάδας. Ως θέση του στρατηγείου θεωρείται ο πλάτανος του Σιδηροδρομικού Σταθμού Βυρώνειας.
Για το σταθμό του Χατζή Μπελίκ ο Σερραίος συγγραφέας Γιώργος Καφταντζής έχει γράψει ένα ποίημα με τον ίδιο τίτλο.

Λέγεται ότι ο τόπος πήρε το όνομά του από το λόρδο Βύρωνα (μετά την εγκατάσταση στο Χατζή Μπεϊλίκ των προσφύγων από τον Πόντο το 1922, γίνονταν κάθε χρόνο εκδηλώσεις προς τιμή του λόρδου Βύρωνα τα «Βυρώνεια».

Στις 30 Αυγούστου 1924, με το ΦΕΚ Β76/1924, το Χατζή Μπεϊλίκ μετονομάστηκε σε Βυρώνεια).

## Πληθυσμός
Η δημογραφική εξέλιξη του οικισμού κατά τις τελευταίες δεκαετίες είναι η εξής:

## Πολιτισμός
Δίπλα στον Σιδηροδρομικό Σταθμό λειτουργούσε παλαιότερα το *Δημοτικό Ενυδρείο Βυρώνειας* (το δεύτερο σε όλη την Ελλάδα μετά το αντίστοιχο της Ρόδου), το οποίο στεγαζόταν σε παλιές αποθήκες του ΟΣΕ.

Ο Πολιτιστικός Σύλλογος Βυρώνειας οργανώνει κάθε Ιούνιο τις πολιτιστικές εκδηλώσεις «ΒΥΡΩΝΕΙΑ».

## Προσωπικότητες
; Γεννήθηκαν στη Βυρώνεια
* Κώστας Ιωσηφίδης, Έλληνας διεθνής ποδοσφαιριστής

; Κατάγονται από τη Βυρώνεια
* Ιωάννης Μελισσανίδης, Έλληνας Ολυμπιονίκης αθλητής

## Παραπομπές


Κατηγορία:Χωριά της περιφερειακής ενότητας Σερρών
Κατηγορία:Δήμος Σιντικής
Σειρά κομματιών Στώντον

[right|thumb|Από αριστερά, [Πιόνι (σκάκι)|πιόνι, πύργος, ίππος, αξιωματικός, βασίλισσα και βασιλιάς της σειράς κομματιών Στώντον.]] 

Η **Σειρά κομματιών Στώντον** είναι ο καθιερωμένος τύπος κομματιών στο σκάκι, καθώς είναι και ο λειτουργικότερος, διότι αυτά τα σκακιστικά κομμάτια είναι εύκολα αναγνωρίσιμα, πολύ σταθερά και εμφανίσιμα. Μάλιστα από το 2022 μόνο κομμάτια αυτού του (γενικού) τύπου επιτρέπονται στους αγώνες της *FIDE* (Διεθνής Σκακιστική Ομοσπονδία). Εκδόθηκαν για πρώτη φορά από τον Nathaniel Cook τον Μάρτιο του 1849. Τα δικαιώματα παραγωγής αγοράστηκαν από τον John Jacques και τον Σεπτέμβριο του 1849 διαφημίζονταν φιλντισένια και ξύλινα σετ. Τα σχεδίασε ο Χάουαρντ Στώντον (Howard Staunton) και τα συνιστούσε στη στήλη του στην *Illustrated London News*.

Ενδιαφέρον παρουσιάζει ότι η μορφή του ίππου της σειράς είχε ως πρότυπο τα άλογα των γλυπτών του Παρθενώνα στο Βρετανικό Μουσείο.

## Παραλλαγές
Ακόμα και με τις στάνταρ προδιαγραφές της Σειράς Στώντον, στην πράξη βέβαια υπάρχει πλήθος από παραλλαγές στη σχεδίαση των κομματιών. Ενδεικτικώς, παρουσιάζονται κάποια παραδείγματα σχεδιασμού του ίππου.


Αρχείο:PlasticKnightCrop.jpg|
Αρχείο:StauntonKnight2.jpg|
Αρχείο:KnightBrighton.jpg|
Αρχείο:KnightCapa.jpg|
Αρχείο:KnightCent.jpg|
Αρχείο:KnightFrench.jpg|
Αρχείο:KnightImperial.jpg|
Αρχείο:KnightProf.jpg|
Αρχείο:KnightProl.jpg|
Αρχείο:KnightRek.jpg|
Αρχείο:KnightZagreb.jpg|
Αρχείο:KnightIndianSmall.jpg|
Αρχείο:KnightIndianEbony.jpg|
Αρχείο:KnightIndianSlimRW.jpg|
Αρχείο:KnightWild.jpg|
Αρχείο:KnightPlasticPolgar.jpg|
Αρχείο:KnightPlasticMarshall.jpg|
Αρχείο:KnightPlasticCavalier.jpg|
Αρχείο:Plastic Collector knight.jpg|
Αρχείο:Drueke Players Choice knight.jpg|


## Παραπομπές


## Βιβλιογραφία
*  – original article placed here by author and inter-wiki linked.
* 

## Περαιτέρω ανάγνωση
* 
* 
* 

## Εξωτερικοί σύνδεσμοι
* 
* 
* 
* 

Κατηγορία:Κομμάτια σκακιού
Βασιλιάς (σκάκι)

μικρογραφία|316x316εσ|Λευκός βασιλιάς
μικρογραφία|314x314εσ|Μαύρος βασιλιάς
Ο **Βασιλιάς** (Ρ, ♔♚) είναι ένα από τα κομμάτια στο σκάκι. Η αιχμαλωσία του αντιπροσωπεύει τον σκοπό των παικτών. Αν ο βασιλιάς απειληθεί και δεν υπάρχει τρόπος διαφυγής σε μία κίνηση, τότε έχουμε ματ και η παρτίδα τελειώνει με νίκη του παίκτη που απειλεί τον αντίπαλο βασιλιά. Κάθε παίκτης ξεκινά με έναν βασιλιά, ο λευκός στο ε1 και ο μαύρος στο ε8. Ο βασιλιάς δεν αιχμαλωτίζει βασιλιά και δεν αιχμαλωτίζεται από βασιλιά.

## Κινήσεις

left|thumb|240px|Κομμάτια βασιλιά.Ο βασιλιάς κινείται κατά ένα τετράγωνο προς οποιαδήποτε κατεύθυνση, όπως φαίνεται στο διάγραμμα αριστερά. Δεν επιτρέπεται να κινηθεί σε τετράγωνο που βρίσκεται κομμάτι ίδιου χρώματος, αλλά μπορεί να κινηθεί σε τετράγωνο εχθρικού κομματιού απομακρύνοντάς το από την σκακιέρα. Δεν επιτρέπεται να κινηθεί όμως σε τετράγωνο που απειλείται από αντίπαλο κομμάτι, καθώς δεν μπορεί να εκτεθεί από μόνος του σε σαχ. Επίσης, κανένα κομμάτι δεν επιτρέπεται να κινηθεί αφήνοντας εκτεθειμένο σε απειλή τον βασιλιά (απόλυτο κάρφωμα). Ο βασιλιάς μαζί με τον πύργο τέλος, συμμετέχει σε μια ειδική κίνηση, το ροκέ.

Όταν ένας παίκτης απειλεί τον αντίπαλο βασιλιά συνηθίζεται να λέει σαχ (ή ρουά, ή βασιλιάς). Στους σύγχρονους κανόνες αυτό δεν είναι υποχρεωτικό, αλλά οι μόνες επιτρεπόμενες κινήσεις είναι αυτές που φροντίζουν για την αντιμετώπιση του σαχ. Οι δυνατοί τρόποι αντιμετώπισης είναι:
:::* το κόψιμο του κομματιού που δίνει το σαχ
:::* η παρεμβολή ενός τρίτου κομματιού ανάμεσα στο κομμάτι που δίνει το σαχ και τον βασιλιά

Στην περίπτωση σαχ, το ροκέ δεν επιτρέπεται. Αν δεν υπάρχει η δυνατότητα για ένα από τα τρία, τότε έχουμε ματ. Σημειώνουμε ότι αν δεν απειλείται δεν έχουμε ματ, αν δεν υπάρχει καμία νόμιμη κίνηση έχουμε την περίπτωση του πατ, όπου η παρτίδα λήγει ισόπαλη (κινήσεις που αφήνουν εκτεθειμένο τον βασιλιά δεν είναι νόμιμες).

Σημειώνεται ότι είναι αδύνατο να απειλήσει κάποιος βασιλιά με βασιλιά (ποτέ δεν στέκονται δίπλα δίπλα). Αν ένας παίκτης μείνει μόνο με τον βασιλιά του (γυμνός βασιλιάς) είναι αδύνατο να κερδίσει και μπορεί μόνο να προσπαθήσει για την ισοπαλία με πατ ή με τον κανόνα των 50 κινήσεων.

## Αξία
Ο βασιλιάς δεν έχει συμβατική αξία σε βαθμούς, για τον απλό λόγο ότι ποτέ δεν ανταλλάσσεται. Είναι όμως πολύ ισχυρό κομμάτι. Το γεγονός ότι πρέπει να υποχωρεί σε κάθε είδους απειλή, καθιστά αναγκαίο να μένει μακριά από τα γεγονότα, συνήθως με την προστασία του ροκέ, στη διάρκεια της παρτίδας. Στο φινάλε όμως, λαμβάνει ενεργό μέρος συνήθως για να βοηθήσει την προαγωγή των πιονιών σε βασίλισσες. Στην περιοχή που βρίσκεται είναι πολύ ισχυρός, αλλά καθυστερεί να διανύσει αποστάσεις στην σκακιέρα. Γενικά όμως θεωρείται ισχυρότερος του ίππου ή του αξιωματικού.

## Παραπομπές


## Εξωτερικοί σύνδεσμοι

* chessvariants.org: Piececlopedia: King

Κατηγορία:Κομμάτια σκακιού
Βασίλισσα (σκάκι)

Η **βασίλισσα** (B, ♕♛), που συχνά λέγεται και **ντάμα**, είναι το ισχυρότερο κομμάτι στο σκάκι (η βασίλισσα και ο πύργος χαρακτηρίζονται και *βαριά κομμάτια*). Η κάθε παρτίδα σκάκι ξεκινά με τους παίκτες να έχουν μία βασίλισσα δίπλα στον βασιλιά τους (στο τετράγωνο δ1 η λευκή και στο τετράγωνο δ8 η μαύρη). Υπάρχει ένας μνημονικός κανόνας που λέει ότι το φόρεμα (χρώμα βασίλισσας) έχει το ίδιο χρώμα με τα παπούτσια (χρώμα τετραγώνου).

## Κινήσεις

Μπορεί να κινείται οριζόντια, κάθετα ή διαγώνια όσα τετράγωνα απόσταση θέλει όπως φαίνεται στο διάγραμμα δεξιά. Δεν μπορεί όμως να υπερπηδήσει άλλα κομμάτια (αν στο διάγραμμα βρισκόταν π.χ. ένα κομμάτι στο τετράγωνο ζ4 δεν θα μπορούσε να κινηθεί στα η4 και θ4). Επίσης δεν μπορεί να κινηθεί σε τετράγωνο που βρίσκεται κομμάτι ίδιου χρώματος, αλλά μπορεί να κινηθεί σε τετράγωνο εχθρικού κομματιού, απομακρύνοντάς το από την σκακιέρα.

## Τακτικές
Η συμβατική αξία της βασίλισσας είναι 9 πιόνια και θεωρείται έτσι ισάξια με τρία ελαφριά κομμάτια, ισχυρότερη από έναν πύργο και έναν αξιωματικό (που αξίζουν 8 πιόνια), αλλά λιγότερο ισχυρή από 2 πύργους (που αξίζουν 10 πιόνια).

Επειδή είναι τόσο ισχυρή, συνήθως ανταλλάσσεται μόνο με την αντίπαλη βασίλισσα. Αυτό σημαίνει πως πρακτικώς είναι υποχρεωμένη να υποχωρεί σε κάθε απειλή. Προτιμάται έτσι γενικά να καθυστερεί η είσοδός της στην αρχή της παρτίδας, ώστε να αναπτυχθούν καλύτερα τα υπόλοιπα κομμάτια. Εισάγοντας νωρίς την βασίλισσα στην μάχη, είναι πιθανό να ξοδευτεί σε μετακινήσεις της επιπλέον «χρόνος», ο οποίος είναι πολύτιμος για το άνοιγμα. Επιπλέον, αυτή η περιπλάνηση μπορεί να αποδειχτεί επικίνδυνη για ένα τόσο σημαντικό κομμάτι.

Στο φινάλε, και συνήθως αφού έχουν φύγει οι βασίλισσες από την σκακιέρα, το παιχνίδι γενικά περιστρέφεται γύρω από την πιθανή προαγωγή κάποιου πιονιού σε βασίλισσα (γεγονός που συνήθως εξασφαλίζει την νίκη). Η δυνατότητα όμως ενός παίκτη να προαγάγει τα πιόνια του σε βασίλισσες, δεν εξαρτάται από την ύπαρξη ή όχι της αρχικής βασίλισσάς του στη σκακιέρα. Θεωρητικά ένας παίκτης μπορεί να αποκτήσει ως και 9 βασίλισσες στην σκακιέρα, αν και στην πράξη αυτό δεν πρόκειται να συμβεί, αλλά υπάρχει παρτίδα που οι παίκτες είχαν από δυο βασίλισσες στην σκακιέρα (πρόκειται για την παρτίδα του Φίσερ (ΗΠΑ) εναντίον του Πετροσιάν (ΕΣΣΔ), που παίχτηκε στο τουρνουά διεκδικητών το 1959 και έληξε με ισοπαλία μετά από σκληρή μάχη).

## Παραπομπές


## Εξωτερικοί σύνδεσμοι
* 

Κατηγορία:Κομμάτια σκακιού
Πύργος (σκάκι)

Ο **πύργος** (Π, ♖♜) είναι ένα από τα κομμάτια στο σκάκι. Είναι λιγότερο ισχυρός από την βασίλισσα, αλλά ισχυρότερος από τον ίππο ή τον αξιωματικό (η βασίλισσα και ο πύργος χαρακτηρίζονται και *βαριά κομμάτια*). Κάθε παρτίδα σκάκι ξεκινά με κάθε παίκτη να έχει δύο πύργους, τοποθετημένους στις γωνίες της σκακιέρας (στα τετράγωνα α1 και θ1 για τα λευκά και στα τετράγωνα α8 και θ8 για τα μαύρα).

## Κινήσεις

Κινείται οριζόντια ή κάθετα όσα τετράγωνα θέλει, όπως φαίνεται στο διάγραμμα αριστερά. Όπως η βασίλισσα, δεν μπορεί να υπερπηδήσει άλλα κομμάτια (Αν π.χ. στο διάγραμμα βρισκόταν ένα κομμάτι στο τετράγωνο δ2, ο πύργος δεν θα μπορούσε να κινηθεί στο δ1). Επίσης δεν μπορεί να κινηθεί σε τετράγωνο που βρίσκεται κομμάτι ίδιου χρώματος, αλλά μπορεί να κινηθεί σε τετράγωνο εχθρικού κομματιού απομακρύνοντάς το από την σκακιέρα. Ακόμα ο πύργος συμμετέχει στο ροκέ.

## Τακτικές
Η συμβατική αξία του πύργου είναι 5 πιόνια. Η αξία του θεωρείται έτσι μεγαλύτερη από ένα ελαφρύ κομμάτι (ίππος ή αξιωματικός), αλλά λίγο μικρότερη από δύο ελαφριά κομμάτια μαζί (που αξίζουν συνολικά 6 πιόνια). Η διαφορά της αξίας του πύργου από ένα ελαφρύ κομμάτι υπολογίζεται σε 2 πιόνια και γενικά λέγεται *διαφορά* (εξ ου και η έκφραση: *έχασε τη διαφορά* = έδωσε πύργο για ένα ελαφρύ κομμάτι).

Οι πύργοι γενικά προτιμάται να παρακολουθούν την μάχη από την πρώτη γραμμή (σαν εφεδρείες). Το ροκέ δεν έχει μόνο σκοπό την προστασία του βασιλιά, αλλά να δώσει και μεγαλύτερη κινητικότητα και συνεργασία στους πύργους (γενικά στην πρώτη γραμμή καταβάλλεται προσπάθεια να βρίσκονται μόνο οι πύργοι). Έτσι όχι μόνο είναι καλά προφυλαγμένοι, αλλά μπορούν να λαμβάνουν ενεργό μέρος στην μάχη με μεγάλη κινητικότητα απειλώντας όποια στήλη επιθυμεί ο παίκτης.

Πολύ συνηθισμένος στρατηγικός στόχος είναι η τοποθέτηση ενός πύργου σε μια ανοικτή στήλη (στήλη χωρίς πιόνια) ή έστω η τοποθέτηση σε μια ημιανοικτή στήλη (στήλη με ένα μόνο πιόνι). Έτσι ελέγχει όλη την στήλη. Αν μια στήλη είναι ιδιαιτέρως σημαντική, ο παίκτης προσπαθεί να *διπλώσει* τους πύργους, τοποθετώντας τους στην ίδια στήλη (συνήθως στην πρώτη και στη δεύτερη γραμμή) και δημιουργώντας ένα είδος μπαταρίας. Οι διπλωμένοι πύργοι είναι πολύ ισχυροί, καθώς με αυτό τον τρόπο αυξάνουν την πίεση σε ένα ευαίσθητο σημείο του αντιπάλου και ο ένας πύργος έχει την δυνατότητα να εισχωρήσει βαθιά στο εχθρικό στρατόπεδο (συνήθως στην 7η γραμμή, δηλαδή την 2η του αντιπάλου) προστατευόμενος από τον άλλο.

Οι πύργοι είναι εξαιρετικά σημαντικά κομμάτια στο φινάλε. Γενικά απειλούν και προστατεύουν καλύτερα τα πιόνια όταν τοποθετούνται *πίσω* από αυτά. Αυτό είναι σημαντικό γιατί το παιχνίδι παίζεται σχετικά με την προαγωγή των πιονιών σε βασίλισσες. Αντιθέτως, είναι σοβαρό λάθος να τοποθετείται ο πύργος μπροστά από το πιόνι, διότι θα εξαναγκαστεί να φύγει την τελευταία στιγμή από την κάθετο προκειμένου το πιόνι να γίνει βασίλισσα και ίσως τότε το πιόνι να μείνει απροστάτευτο.

## Παραπομπές


## Εξωτερικοί σύνδεσμοι
* 

Κατηγορία:Κομμάτια σκακιού
Περίοδος

right|300px|thumb|Κύμα μεταβαλλόμενης συχνότητας όπου σημειώνεται η περίοδος του
Η **περίοδος** είναι μέγεθος που χαρακτηρίζει εκείνα τα φυσικά φαινόμενα, τα οποία έχουν την ιδιότητα να επαναλαμβάνονται κατά τον ίδιο τρόπο μετά την πάροδο ορισμένου χρόνου. Τέτοια φαινόμενα ονομάζονται περιοδικά. Ως περίοδος του φαινομένου ορίζεται ο ελάχιστος χρόνος που απαιτείται για να εκτελεστεί ένας πλήρης κύκλος του φαινομένου, μετά τον οποίο το φαινόμενο επαναλαμβάνεται. Η περίοδος ενός κύματος είναι ο ελάχιστος χρόνος που απαιτείται για να επανέλθει ένα σταθερό σημείο του κύματος στην ίδια φάση, π.χ. να μεταβεί από κορυφή σε κορυφή ή από κοιλάδα σε κοιλάδα (για ένα διαμήκες κύμα μπορούμε να μιλήσουμε αντίστοιχα για πυκνώματα και αραιώματα). Μετρείται σε μονάδες χρόνου, π.χ. δευτερόλεπτα (sec), λεπτά (min) κ.λ.π.

## Η έννοια της περιόδου στα διάφορα φυσικά μεγέθη
Η περίοδος έχει ίδια χρήση με τη συχνότητα. Χρησιμοποιείται περισσότερο όμως για περιοδικές κινήσεις που εξελίσσονται πιο αργά οπότε είναι πρακτικότερο να χρησιμοποιηθεί αυτή αντί της συχνότητας. Τέτοιες περιπτώσεις είναι η περιστροφή της Γης γύρω από τον ήλιο, οι μεταβολές της παλίρροιας κλπ. Η περίοδος, όπως και η συχνότητα εκφράζει κάθε περιοδικά μεταβαλλόμενο μέγεθος, όπως ταλαντώσεις, κύματα και περιοδικά ηλεκτρικά σήματα.

### Περίοδος ταλάντωσης
Η περίοδος μίας ταλάντωσης είναι ο χρόνος στον οποίο πραγματοποιείται μία πλήρης ταλάντωση. Η έκφραση της στην περίπτωση του ελατηρίου είναι:
:T = {2\pi}\sqrt{\frac{m}{K}},
όπου Κ η σταθερά του ελατηρίου και m η μάζα του

Η έκφρασή της στην περίπτωση του εκκρεμούς είναι:
:T = {2\pi}\sqrt{\frac{l}{g}},
όπου g η επιτάχυνση της βαρύτητας και l to μήκος του εκκρεμούς

### Περίοδος ηλεκτρικού σήματος
250px|right|thumb|Διάγραμμα οθόνης παλμογράφου, που δίνει τη δυνατότητα να μετρηθεί η περίοδος ενός σήματος
Η περίοδος ηλεκτρικού σήματος είναι η χρονική διάρκεια του κάθε επαναλαμβανόμενου στιγμιοτύπου. Η περίοδος ενός τέτοιου μεγέθους μπορεί να μετρηθεί με τη χρήση παλμογράφου όπου μπορεί να αποτυπωθεί το μεταβαλλόμενο μέγεθος σε οποιαδήποτε χρονική κλίμακα. Εναλλακτικά μπορεί να χρησιμοποιηθεί συχνόμετρο και στη συνέχεια να υπολογιστεί η περίοδος από τη σχέση f=1/T

### Περίοδος κύματος
Στα κύματα περίοδος είναι η διάρκεια του κάθε επαναλαμβανόμενου στιγμιοτύπου, όπως αποτυπώνεται στο διάγραμμα πλάτους σε σχέση με τον χρόνο. Το αντίστοιχο μέγεθος σε διάγραμμα πλάτους σε σχέση με την απόσταση είναι το μήκος κύματος. 

## Παραδείγματα χαρακτηριστικών τιμών περιόδου

## Εξωτερικοί σύνδεσμοι
*Εγκυκλοπαίδεια Britannica, η περίοδος

Κατηγορία:Χρόνος
Κατηγορία:Θεμελιώδεις έννοιες της φυσικής
Αξιωματικός (σκάκι)

Ο **αξιωματικός** (Α, ♗♝) είναι ένα από τα κομμάτια στο σκάκι. Είναι λιγότερο ισχυρός από τον πύργο αλλά ανάλογης ισχύος με τον ίππο (ο ίππος και ο αξιωματικός χαρακτηρίζονται και *ελαφριά κομμάτια*). Στο σκάκι, κάθε παίκτης ξεκινά την παρτίδα με δύο αξιωματικούς, έναν *λευκοτετράγωνο* και έναν *μαυροτετράγωνο* δίπλα στον βασιλιά και τη βασίλισσα (στα τετράγωνα γ1 και ζ1 για τα λευκά και στα τετράγωνα γ8 και ζ8 για τα μαύρα). Λέγονται από πολλούς και *τρελοί* (από το γαλλικό τους όνομα *fou*, το οποίο χρησιμοποιείται και στα ελληνικά, που σημαίνει **τρελός**).

## Κινήσεις

Κινείται διαγωνίως όσα τετράγωνα θέλει όπως φαίνεται στο διάγραμμα δεξιά. Όπως και η βασίλισσα, δεν μπορεί να υπερπηδήσει άλλα κομμάτια (Αν π.χ. στο διάγραμμα βρισκόταν ένα κομμάτι στο τετράγωνο ζ6 δεν θα μπορούσε να κινηθεί στο η7 και το θ8). Επίσης, δεν μπορεί να κινηθεί σε τετράγωνο που βρίσκεται κομμάτι ίδιου χρώματος, αλλά μπορεί να κινηθεί σε τετράγωνο εχθρικού κομματιού, απομακρύνοντάς το από την σκακιέρα. 

Ο αξιωματικός κινείται μόνο σε τετράγωνα ίδιου χρώματος και για αυτό ο αξιωματικός της (λευκής) βασίλισσας λέγεται μαυροτετράγωνος και ο αξιωματικός του (λευκού) βασιλιά λευκοτετράγωνος. Αυτόν τον χαρακτήρα οι αξιωματικοί τον διατηρούν σε όλο το παιχνίδι. Ο κάθε αξιωματικός έχει δυνατότητα πρόσβασης μόνο στα μισά τετράγωνα της σκακιέρας.

## Τακτικές
Η συμβατική αξία του αξιωματικού είναι 3 πιόνια. Θεωρείται έτσι πιο αδύνατος από τον πύργο, αλλά ανταλλάσσεται με τον ίππο σαν ίσης αξίας κομμάτι.

Συνήθως όσο προχωράει η παρτίδα προς το φινάλε, η σκακιέρα καθαρίζει και οι γραμμές ανοίγουν, αυξάνεται η αξία του αξιωματικού. Ο αξιωματικός έχει το πλεονέκτημα ότι μπορεί να επιχειρεί ταυτοχρόνως σε απομακρυσμένες περιοχές της σκακιέρας σε αντίθεση με τον ίππο. Υπάρχουν όμως και περιπτώσεις φινάλε που ο ίππος μπορεί να είναι ισχυρότερος του αξιωματικού. Σε ανοιχτές θέσεις με ελεύθερες διαγώνιες γραμμές ο αξιωματικός είναι πολύ ισχυρός, επειδή μπορεί να απειλεί από απόσταση, αλλά σε κλειστές θέσεις, όπου τα πιόνια σχηματίζουν πυκνό σκελετό, ο αξιωματικός μπορεί να εγκλωβιστεί πίσω τους. Το ζεύγος όμως των αξιωματικών έχει τη δυνατότητα να καλύπτει ολόκληρη τη σκακιέρα, δίνοντας στον παίκτη που θα το διατηρήσει ως το φινάλε αποφασιστικό πλεονέκτημα. Γενικά θεωρείται ότι το φινάλε με αξιωματικούς αντίθετου χρώματος (και πιόνια) οδηγεί σε ισοπαλία.

## Παραπομπές


## Εξωτερικοί σύνδεσμοι
* 

Κατηγορία:Κομμάτια σκακιού
Ίππος (σκάκι)

Ο **ίππος** (Ι, ♘♞), που συχνά λέγεται και **άλογο** ή **ιππότης**, είναι ένα από τα κομμάτια στο σκάκι. Λιγότερο ισχυρός από τον πύργο, αλλά ανάλογης ισχύος με τον αξιωματικό (ο ίππος και ο αξιωματικός χαρακτηρίζονται και *ελαφριά κομμάτια*). Κάθε παρτίδα σκακιού ξεκινά με τους παίκτες να έχουν δύο ίππους δίπλα στους πύργους τους (στα τετράγωνα β1 και η1 για τα λευκά και στα τετράγωνα β8 και η8 για τα μαύρα).

## Κινήσεις

Η κίνησή του μοιάζει με κεφαλαίο **Γ** και φαίνεται στο διάγραμμα δεξιά. Αντίθετα με τα υπόλοιπα κομμάτια όμως, δεν εμποδίζεται από άλλα κομμάτια που βρίσκονται στον δρόμο του και μπορεί να υπερπηδάει πάνω από αυτά. Όπως όλα τα κομμάτια, δεν μπορεί να κινηθεί σε τετράγωνο όπου βρίσκεται κομμάτι ίδιου χρώματος, αλλά μπορεί να κινηθεί σε τετράγωνο εχθρικού κομματιού απομακρύνοντάς το από τη σκακιέρα.

## Τακτικές
Η συμβατική αξία του ίππου είναι 3 πιόνια. Θεωρείται έτσι πιο αδύνατος από τον πύργο, αλλά συχνά ανταλλάσσεται με τον αξιωματικό σαν ίσης αξίας κομμάτι.

Ο ίππος είναι ιδιαιτέρως ισχυρότερος όταν είναι τοποθετημένος κοντά στο κέντρο. Αυτό συμβαίνει για δυο λόγους. Ο ένας είναι ότι κοντά στο κέντρο της σκακιέρας ελέγχει 8 τετράγωνα, ενώ στην άκρη μόνο 4 και στην γωνία της σκακιέρας μόνο 2. Αυτό μειώνει την ισχύ του, αλλά και τον παγιδεύει ευκολότερα. Ο δεύτερος λόγος είναι ότι, αντίθετα με τα άλλα κομμάτια, για να διανύσει αποστάσεις στη σκακιέρα χρειάζεται αρκετές κινήσεις. Ένας ίππος στο κέντρο μπορεί γρήγορα να βρεθεί σε όποια περιοχή της σκακιέρας χρειάζεται, αλλά ένας ίππος στην άκρη είναι ανίσχυρος να βοηθήσει την μάχη που γίνεται στην άλλη άκρη της σκακιέρας.

Ο παράξενος χαρακτήρας της κίνησης του ίππου, τού δίνει το πλεονέκτημα να απειλεί τα άλλα κομμάτια, ακόμα και την βασίλισσα, χωρίς να απειλείται από αυτά. Έχοντας την δυνατότητα να απειλεί έτσι οκτώ διαφορετικές θέσεις χωρίς να εμποδίζεται από την ύπαρξη κομματιών ή πιονιών στα διπλανά του τετράγωνα, είναι ιδανικός για παιχνίδι τακτικής, ιδιαιτέρως για διπλά χτυπήματα (διπλές απειλές) - στη σκακιστική γλώσσα η κίνηση αυτή ονομάζεται συχνά *[[Πιρούνι (σκάκι)|πιρούνι]]*. Ο ίππος θεωρείται ισχυρότερος στην αρχή του παιχνιδιού όπου αυτού του είδους το τακτικό παιχνίδι είναι πιο πρόσφορο. Μάλιστα συνήθως είναι το πρώτο κομμάτι που αναπτύσσεται στο άνοιγμα (κυρίως οι αποκαλούμενες *κλειστές* Ινδικές άμυνες). Καθώς αδειάζει η σκακιέρα, μειώνονται οι δυνατότητες τακτικών απειλών, αλλά και χάνει την αξία της η δυνατότητα να υπερπηδά κομμάτια και πιόνια. Αν και γενικά μειονεκτεί του αξιωματικού στο φινάλε, διατηρεί το πλεονέκτημα να έχει πρόσβαση σε όλα τα τετράγωνα της σκακιέρας (ενώ ο αξιωματικός ελέγχει μόνο τα μισά τετράγωνα, αυτά του ίδιου χρώματος με αυτόν) και είναι ισχυρότερος αν τα πιόνια περιορίζονται στη μία πτέρυγα της σκακιέρας ή αν υπάρχουν πολλά πιόνια που εγκλωβίζουν τις διαγώνιες στους αξιωματικούς.

Συνηθισμένος στρατηγικός στόχος, είναι η τοποθέτησή του σε μια *τρύπα* της εχθρικής παράταξης (τρύπες είναι τα τετράγωνα που δεν μπορούν να απειληθούν από πιόνια).

## Παραπομπές


## Εξωτερικοί σύνδεσμοι
* 

Κατηγορία:Κομμάτια σκακιού